Mäntsälän linja-autoasema

Mäntsälän linja-autoasema on linja-autoasema Mäntsälässä. Se on ollut Suomen maaseudun vilkkaimpia linja-autoasemia.

Mäntsälän linja-autoasema on tunnistettavasti jälleenrakennuskauden kaksikerroksinen ja harjakattoinen rakennus, jossa ovat asunnot yläkerroksessa ja alakerroksessa liiketilat, joilla on isot näyteikkunat. Arkkitehtuuriltaan rakennus on kuitenkin yksilöllinen ja eroaa ajan liike- ja asuinrakennuksista. Rakennus on Mäntsälän keskusta-alueen tunnetuimpia puolijulkisia kohtaamispaikkoja, joissa etenkin matkaajat ja nuoriso tapaavat. Se rakennettiin silloisen valtatie 4:n ja vanhan Helsingintien väliin ja asema on historiallinen merkki keskustan alkamisesta, sillä linja-autoasemat sijoitettiin taajamiin tavallisesti ydinkeskustaan tärkeän sisääntuloväylän varteen. Linja-autoaseman sijainti on siten Mäntsälän kaupallisen keskustan läpikulkuväylän suulla. Asema on rakennettu kirkonkylän ensimmäisen asemakaavan mukaisesti.

Linja-autoaseman yhteydessä on toiminut alusta asti taksiasema. Rakennuksessa toimineita palveluita ovat antikvariaatti, E-Ville, kahvila, kampaamo, kosmetologi, kukkakauppa, Matkahuolto, ompelija, ravintola, sosiaalitoimisto, tilitoimisto ja verotoimisto. Aseman pyöräkatoksen on suunnitellut mäntsäläläinen arkkitehti Mikko Aho.

Historia 

Mäntsälä sijaitsee liikenteellisesti hyvällä paikalla ja paikkakunnalla on tehty Suomen varhaisimpia linja-autoliikennöintejä: ensimmäisen kerran Mäntsälässä liikennöitiin linja-autolla vuonna 1912, kun paikalliset yrittäjät ajoivat linjaa kirkonkylältä Järvenpään rautatieasemalle. Mäntsälän edellinen linja-autoasema oli nykyisen Keskustien alkupäässä paikalla, jossa on nykyään Kauppatori.

Linja-autoaseman rakentamista ja sen ylläpitoa varten perustettiin Mäntsälän Linja-autoasema Oy, joka toimi vuosina 1961–2018. Viisikulman tontti vuokrattiin 35 vuodeksi Mäntsälän osuuskassalta. Rakennuspaikan pinta-ala oli 9 082 m². Tontti siirtyi myöhemmin Mäntsälän kunnalle, joka vuokrasi sen Matkahuollolle. Vuokrasopimus oli voimassa vuoteen 2017 asti. Aseman suunnittelu alkoi vuonna 1960, kun arkkitehti Tauno Niemioja teki tontin asemapiirroksen asemalle ja osuuskassalle. Niemiojan suunnitelmaa ei kuitenkaan toteutettu. Piirrustukset, jotka toteutettiin, teki lohjalainen rakennussuunnittelutoimisto V. O. Koskinen. Aseman rakennuslupa hyväksyttiin vuonna 1961. Aseman rakensi Sotainvalidien Veljesliiton Mäntsälän osasto yhdessä liiton Uudenmaan piirin ja Hyvinkään osaston kanssa. Vähän myöhemmin mukaan tulivat myös Karkkilan ja Porvoon osastot. Rakentaminen aloitettiin kesällä 1961 ja rakennus valmistui helmikuussa 1962. Sotainvalidit olivat mukana aseman rakennustöissä ja muutama johtokunnan jäsen takasi osaston rakennustöitä varten ottaman 20 miljoonan markan lainan. Osasto vuokrasi toimitilat edelleen ja maksoi lainat takaisin seitsemässä vuodessa, minkä jälkeen kiinteistö tuotti osastolle voittoa. Mäntsälän linja-autoasema otettiin käyttöön 15. helmikuuta 1962. Avajaispäivänä pidettiin avajaiskahvit, joihin sattui paikalle kansanedustaja Hertta Kuusinen.

Kaksikerroksisen rakennuksen pohjapinta-alaksi tuli 312 m² ja kerrosalaksi 624 m². Rakennuksessa oli yksi 23 m² asunto. Väreiltään asema oli aluksi sini-harmaa. Laiturit olivat samoilla paikoilla kuin nykyäänkin. Rakennukseen ei tehty linja-autoasemille tuona aikana tavanomaista kellotornia eikä myöskään myymälätiloja, jotka vakiintuivat osaksi linja-autoasemia myöhemmin. Aseman sisätiloissa oli ajanmukaisesti kuljettajien oleskelu-, lepo- ja peseytymistilat. Rakennuksen katto on hyvin loiva harjakatto, sen pääsisäänkäynnit ovat leveissä päädyissä ja sen kantavat pystyrakenteet ovat betonia ja tiiltä. Laitureiden puoleisen katoksen päällä luki alun perin suurin valokirjaimin ”linja-autoasema”.

Matkahuolto osti kiinteistön vuonna 1976 ja teki rakennukseen peruskorjauksen. Vuoden 1977 peruskorjauksessa rakennus kunnostettiin sisältä ja ulkoa ja sen kioskitiloja laajennettiin. Muutostyöt suunnitteli helsinkiläinen arkkitehtitoimisto Jorma Virkki Ky. Lisäosan kerrosala oli 663 m². Rakennuksen uusiksi väreiksi ulkoa tulivat okra, ruskea ja keltainen.

Vuonna 1970 aseman kautta kulki 330 vuoroa päivittäin. 2010-luvulla päivittäisiä vuoroja oli noin 150.

Aseman pohjoispuolella on puistikko, joka oli 1980-luvun alkupuolelle saakka kolmionmuotoinen nurmikko, jolle oli istutettu yksi kuusi. Kun Mäntsälä vietti 400-vuotisjuhliaan vuonna 1985, puistikkoon pystytettiin Heikki Varjan veistos ”Rakentajien ja raivaajien muistomerkki”. Samalla puistikkoon tehtiin lisää istutuksia ja Lahdentien varteen istutettiin terijoensalavia. Puistikko kaavoitettiin puistoksi vuonna 1989.

Aseman seinässä on 16. maaliskuuta 2010 paljastettu muistolaatta rakennuksen pystytyksestä.

Lähteet 

Linja-autoasema
Linja-autoasema
Suomen linja-autoasemat